এখান থেকে ‘রাব্বানা আতিনা ফিদ্দুনিয়া হাসানাতাও ওয়াফিল আখিরাতি হাসানাতাও ওয়াকিনা আজাবান্নার’ পড়তে পড়তে হাজরে আসওয়াদ বরাবর পৌঁছলে এক চক্কর পূর্ণ হয়ে গেল। এখন দ্বিতীয় চক্কর শুরু। বিসমিল্লাহি আল্লাহু আকবার বলে দুই পা যথাস্থানে সামনের দিকে ফেরানো অবস্থায় রেখে শুধু চেহারা ও বুক যতটুকু ফেরাতে হয়, ততটুকু কাবা শরিফের দিকে করে সম্ভব হলে আবার হাজরে আসওয়াদ চুমু খাবেন। অথবা হাতে স্পর্শ করে হাতে চুমু খাবেন। নতুবা বুক বরাবর দুই হাত উঁচিয়ে দুই তালু দিয়ে ইশারা করুন ও হাতের তালুতে চুমো খান। অতঃপর আগের মতো রমল করা অবস্থায় রুকনে ইয়ামানিকে দুই হাতে অথবা শুধু ডান হাতে স্পর্শ করে না হয় এমনিতেই ‘রাব্বানা আতিনা ফিদ্দুনিয়া হাসানা…’ পড়তে পড়তে হাজরে আসওয়াদ বরাবর পৌঁছলে দ্বিতীয় চক্কর পূর্ণ হয়ে গেল। ওই নিয়মে তৃতীয় চক্কর পূর্ণ করে নিন। যখন চতুর্থ চক্কর শুরু করবেন, তখন রমল বন্ধ করে দিন এবং রমল ছাড়া স্বাভাবিক গতিতে চার চক্কর করে সাত চক্কর পূর্ণ করে নিন। সাত চক্কর শেষ হওয়ার পর হাজরে আসওয়াদে আবার তথা অষ্টমবার চুমু খেয়ে কিংবা আগের মতো হাতে স্পর্শ করে নতুবা তালুদ্বয়ের দ্বারা ইশারা করে তাওয়াফ কার্য শেষ করে নিন। এখন চাদরের ইজতেবা খুলে ডান কাঁধ ঢেকে নিন। (মহিলারা ইজতেবা ও রমল করবেন না)।